ಸಿಎಂ ಅಭ್ಯರ್ಥಿ ಎಂಬ ಭ್ರಮೆ ನನಗೆ ಬಂದಿಲ್ಲ ಸವದಿ ಬೆಂಗಳೂರು: ರಾಜ್ಯಪಾಲರ ಭೇಟಿ ಹಾಗೂ ದೆಹಲಿ ಪ್ರವಾಸಕ್ಕೆ ಸಂಬಂಧಿಸಿದಂತೆ ಪ್ರತಿಕ್ರಿಯಿಸಿರುವ ಡಿಸಿಎಂ ಲಕ್ಷ್ಮಣ್ ಸವದಿ ನನ್ನ ಇಲಾಖೆ ಕೆಲಸಕ್ಕೆ ದೆಹಲಿಗೆ ಹೋಗಿದ್ದೆ. ರಾಜ್ಯಪಾಲರ ಆರೋಗ್ಯ ವಿಚಾರಿಸಲು ಹೋಗಿದ್ದೆ ಎಂದು ಹೇಳಿದ್ದಾರೆ. ರಾಜ್ಯಪಾಲರಿಗೆ ಹಾರ್ಟ್ ಆಪರೇಷನ್ ಆಗಿದ್ದ ಕಾರಣ ಬೇಗ ರಿಕವರಿ ಆಗಿ ಅಂತಾ ವಿಷ್ ಮಾಡಲು ಹೋಗಿದ್ದೆ. ಜಾವಡೇಕರ್ ಭೇಟಿಗೆ ಎಲೆಕ್ಟ್ರಿಕ್ ಬಸ್ ವಿಚಾರದಲ್ಲಿ ಮಾತನಾಡಲು ಹೋಗಿದ್ದೆ. ಬೆಂಗಳೂರಿಗೆ 300 ಬಸ್, ಹುಬ್ಬಳ್ಳಿ ಧಾರವಾಡಕ್ಕೆ 50 ಬಸ್ ಇದೆ. ಗಡ್ಕರಿ ಭೇಟಿ ಆಗಿದ್ದು ಸಾರಿಗೆ ಇಲಾಖೆ ಮತ್ತು ರೋಡ್ ಟ್ಯಾಕ್ಸ್ ವಿಚಾರ ಮತ್ತು ಅಥಣಿ ಕ್ಷೇತ್ರದ ರಸ್ತೆ ಕಾಮಗಾರಿ ವಿಚಾರವಾಗಿ ಚರ್ಚೆ ಮಾಡಿದ್ದೇನೆ ಎಂದರು. ಲಕ್ಷ್ಮಣ್ ಸವದಿ ಹೇಳಿಕೆ ಹೈಲೈಟ್ಸ್.. ನಿರ್ಭಯ ಸ್ಕೀಮ್ನಲ್ಲಿ ಸ್ಪಲ್ಪ ಹಣ ಬಿಡುಗಡೆ ಆಗಿದೆ, ಅದಕ್ಕೆ ಸಂಬಂಧಪಟ್ಟ ಪೂರ್ಣ ಒಪ್ಪಿಗೆ ಪಡೆಯಲು ಭೇಟಿ ಆಗಿದ್ದೆ. ಈ ಭೇಟಿಗಳು ಪೂರ್ವ ನಿಗದಿತ. ಸಿಎಂಗೆ ಹೇಳಿಯೇ ಹೋಗಿದ್ದೆ. ಕಾಕತಾಳೀಯವಾಗಿ ನಾನು ರಾಜ್ಯಪಾಲರನ್ನು ಭೇಟಿ ಮಾಡಿ ದೆಹಲಿಗೆ ಹೋದ ಕಾರಣ ಅನೇಕ ಸುದ್ದಿ ಹರಡಿತು. ಹೀಗಾಗಿ ದೆಹಲಿಯಲ್ಲಿ ಸುದ್ದಿಗೋಷ್ಠಿ ಮಾಡಿ ಸ್ಪಷ್ಟಪಡಿಸಿದ್ದೇನೆ. ಹೋಗಿದ್ದಾಗ ಸಹಜವಾಗಿ ನಮ್ಮ ರಾಜ್ಯದ ಸಚಿವರನ್ನು ಭೇಟಿ ಮಾಡಿದ್ದೇನೆ. ನಿನ್ನೆ ರಾಷ್ಟ್ರೀಯ ಅಧ್ಯಕ್ಷರಿಗೆ ಭೇಟಿ ಮಾಡಿ ಸರ್ಕಾರ ಒಂದು ವರ್ಷದ ಕಾರಣಕ್ಕೆ ಸಿಹಿ ಕೊಟ್ಟು ಬಂದಿದ್ದೇನೆ. ಯಾವುದೇ ರಾಜಕೀಯ ಉದ್ದೇಶ, ಗೊಂದಲ ಸೃಷ್ಟಿಸುವ ಉದ್ದೇಶ ಇಲ್ಲ. ಸಿಎಂ ಭೇಟಿ ಮಾಡುತ್ತೇನೆ. ಸಿಎಂ ಮೂರು ವರ್ಷ ಮುಂದುವರೆಯುತ್ತಾರೆ. ಸುಳ್ಳು ಸುದ್ದಿ ಬಗ್ಗೆ ಅಪಾರ್ಥ ಮಾಡಿಕೊಳ್ಳುವ ಅವಶ್ಯಕತೆ ಇಲ್ಲ. ರೆಕ್ಕೆಪುಕ್ಕ ಹುಟ್ಟಿ ಕಾಗೆಗಳು ಹಾರಾಡುವಂತಾಗಿದೆ. ಪಕ್ಷ ನನಗೆ ಎಲ್ಲವನ್ನೂ ಕೊಟ್ಟಿದೆ, ನಾನು ಯಾವುದೇ ಆಸೆ ಪಟ್ಟ ವ್ಯಕ್ತಿ ಅಲ್ಲ. ಯಡಿಯೂರಪ್ಪ ಇರುವವರೆಗೆ ಯಾರೂ ಪ್ರಶ್ನೆ ಮಾಡುವ ಸನ್ನಿವೇಶ ಇಲ್ಲ. ಮುಂದೆ ಅವರ ನೇತೃತ್ವದಲ್ಲೇ ಚುನಾವಣೆ ಗೆಲ್ಲಲು ಸಂಕಲ್ಪ ಮಾಡುತ್ತೇವೆ. ಸ್ಥಾನ ಉಳಿಸಿಕೊಳ್ಳಲು ಹೋಗಿದ್ದು, ಪ್ರಯತ್ನ ಮಾಡಿದ್ದು ಸುಳ್ಳು. ಯಡಿಯೂರಪ್ಪ ಇರುವವರೆಗೂ ಸ್ಥಾನ ಖಾಲಿ ಇಲ್ಲ. ಯಾರು ಮಸಾಲೆ ಹಾಕಿದ್ದಾರೆ ಒಗ್ಗರಣೆ ಹಾಕಿದ್ದಾರೆ ಅಂತಾ ಹೇಳುವುದಿಲ್ಲ. ಸಿಎಂ ಅಭ್ಯರ್ಥಿ ಎಂಬ ಭ್ರಮೆ ನನಗೆ ಬಂದಿಲ್ಲ. ಅಂತಹ ಅಲೋಚನೆ ಬಂದಿಲ್ಲ. ಈಗ ಅದರ ಯೋಚನೆ ಮಾಡುವ ಸನ್ನಿವೇಶ ಇಲ್ಲ. ಮೂರು ವರ್ಷದ ನಂತರ ಯಾರಿಗೆ ಅವಕಾಶ ಬರುತ್ತದೋ ಅವರಿಗೆ ಅರ್ಹತೆ ಇರುತ್ತದೆ. ಮೂರು ವರ್ಷ ಯಡಿಯೂರಪ್ಪ ಅವರಿಗೇ ಮೀಸಲು.